Tá Máistreacht eile san oideachas lánGhaeilge ag teastáil le dul i ngleic leis an ghanntanas múinteoirí in iarbhunscoileanna Gaeilge na tire, dar le Fíona Uí Uiginn
Méabh Ní Thuathaláin
Dé Luain, Samhain 25 2019 ag 5:30 am
Tá “fíor-ghéarchéim” ann maidir le múinteoirí a bheadh in ann eacnamaíocht bhaile a theagasc, dar le Fíona Uí Uiginn, a bhfuil a tréimhse mar Uachtarán ar Ghaeloideachas díreach críochnaithe aici.
Dúirt Fíona Ní Uiginn, a bhí ina príomhoide ar Choláiste Íosagáin i mBaile Átha Cliath go dtí i mbliana, go raibh an ganntanas múinteoirí tís chomh mór sin nárbh fhiú di féin folúntais a fhógairt do mhúinteoirí Eacnamaíochta Baile toisc gur thuig sí “nach raibh éinne ar fáil”.
Dúirt Uí Uiginn, nár tháinig múinteoirí oilte úra ar bith chun cinn i mbliana a bheadh in ann an Eacnamaíocht Bhaile a theagasc i nGaeilge agus go bhfuil deacrachtaí chomh maith céanna ag scoileanna Béarla múinteoirí tís a aimsiú.
“Bíonn an-chaint ar an tábhacht a bhaineann le cúrsaí folláine agus is ábhar é a mbíonn an-tóir air ar scoil. Níor éirigh linn ach rang amháin a chur ar fáil in ár scoil anuraidh cé go raibh éileamh ann do thrí rang,” a dúirt iar-phríomhoide Choláiste Íosagáin.
Deir Uí Uiginn go bhfuil príomhoidí ar fud na tíre ag brath ar mhúinteoirí eolaíochta agus ar mhúinteoirí eile chun ranganna eacnamaíochta baile a chur ar fáil. Bíonn deacrachtaí móra ann i scoileanna Béarla múinteoirí eolaíochta agus múinteoirí teangacha a aimsiú, ach is measa an scéal sna hiarbhunscoileanna lán-Ghaeilge, a deir Uí Uiginn, a mbíonn “deacrachtaí leanúnacha” acu múinteoirí a aimsiú “le hábhair éagsúla” a theagasc trí Ghaeilge.
Molann Uí Uiginn gur cheart go gcuirfeadh institiúid ardoideachais i mBaile Átha Cliath cúrsa macasamhail na Máistreachta san oideachas lánGhaeilge, atá á chur ar fáil ag Ollscoil na hÉireann Gaillimh, ar fáil le dul i ngleic leis an ghanntanas múinteoirí atá ábalta teagasc in iarbhunscoileanna Gaeilge na tíre.
Dúirt iarUachtarán Ghaeloideachas, a chríochnaigh a tréimhse mar Uachtarán ar Ghaeloideachas an tseachtain seo caite, gur chóir do gach institiúid ardoideachais a chuireann oiliúint ar mhúinteoirí modúil i nGaeilge a chur ar fáil agus an deis a thabhairt do mhic léinn teagasc i scoileanna Gaeilge.
“Tá daoine a bhfuil Gaeilge mhaith ón scoil acu ach í a athbheochan. Aon áit a chuirtear oiliúint ar mhúinteoirí, ba cheart go mbeadh fáil ar mhodúil Ghaeilge.”
Thug Coláiste San Aingeal i Sligeach, an t-aon áit sa stát a chuireann oiliúint ar mhúinteoirí tís, le fios do Tuairisc.ie go mbeidh 82 múinteoir lán-oilte san eacnamaíocht bhaile cáilithe an bhliain seo chugainn agus go raibh modúl Gaeilge déanta ag 22 acu sin.
Léigh tuilleadh sa rannóg seo 'Nuacht'
‘Deiseanna teoranta’ Gaelscoileanna nua a bhunú sna blianta amach romhainn – An Roinn Oideachais
Dé Máirt, Samhain 15 2022
Éireannaigh 99% de dhaltaí i ngaelscoileanna an stáit
Dé Máirt, Samhain 15 2022
Tá 21 contae ann ina dtéann níos lú ná leath de dhaltaí gaelscoile ar aghaidh go dtí iar-bhunscoil lán-Ghaeilge
Dé Céadaoin, Samhain 16 2022
Fág freagra ar 'Easpa múinteoirí tís ina ‘géarchéim’ – IarUachtarán Ghaeloideachas'
Daor Mac an tSaoir Dé Luain, Nollaig 2 2019 ag 12:25 am
Cén bhaint atá ag “eacnamaíocht bhaile” le “sláinte”?? Cén fiúntas atá ag “eacnamaíocht bhaile” mar ábhar staidéir? Má tá ranganna a bhaineann leis an tsláinte ag teastáil, cuirtear ranganna chúrsaí sláinte ar fáil, ní ranganna ‘eacnamaíochta baile’
Ní thuigim an fáth go mbeadh an t-ainm ‘eacnamaíocht bhaile’ (fuálaíocht, fíodóireacht, srl) á oibriú le haghaidh chúrsaí sláinte.